CELEX: 32021R0769
Language: hu
Date: 2021-04-30 00:00:00
Title: A Tanács (EU, Euratom) 2021/769 rendelete (2021. április 30.) a hozzáadottérték-adóból származó saját források beszedésének végleges egységes rendszeréről szóló 1553/89/EGK, Euratom rendelet módosításáról

2021.5.11.   
               
               
                  HU
               
               
                  Az Európai Unió Hivatalos Lapja
               
               
                  L 165/9
               
            
         A TANÁCS (EU, Euratom) 2021/769 RENDELETE
         (2021. április 30.)
         a hozzáadottérték-adóból származó saját források beszedésének végleges egységes rendszeréről szóló 1553/89/EGK, Euratom rendelet módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 322. cikke (2) bekezdésére,
         tekintettel az Európai Atomenergia-közösséget létrehozó szerződésre és különösen annak 106a. cikkére,
         tekintettel az Európai Bizottság javaslatára,
         tekintettel az Európai Parlament véleményére (1),
         tekintettel az Európai Számvevőszék véleményére (2),
         mivel:
         
                     (1)
                  
                  
                     Az (EU, Euratom) 2020/2053 tanácsi határozattal (3) bevezetett, a hozzáadottérték-adón (héa) alapuló saját forrást (a továbbiakban: a héaalapú saját forrás) a lehető legjobb feltételek mellett kell az Unió rendelkezésére bocsátani. Ennek megfelelően szabályokat kell megállapítani a tagállamok számára az említett saját forrásnak az uniós költségvetés számára történő rendelkezésre bocsátásáról.
                  
               
                     (2)
                  
                  
                     Az egyszerűség, az átláthatóság és az adminisztratív terhek csökkentése érdekében a héaalapú saját forrást egy végleges többéves súlyozott átlagos mérték alapján kell kiszámítani. A héaalapú saját forrás alapjának megállapítására vonatkozó rendelkezéseket az egy adott naptári évben ténylegesen befolyt bevételekből kiindulva, egységesen kell meghatározni, és ez a héaalapú saját forrás alapjának meghatározására szolgáló kizárólagos végleges módszer.
                  
               
                     (3)
                  
                  
                     Végleges többéves súlyozott átlagos mértékként az egyes tagállamokban a 2016-os pénzügyi év végleges súlyozott átlagos héamértékét kell használni.
                  
               
                     (4)
                  
                  
                     Az Európai Unió Bírósága előtt lefolytatandó időigényes és költséges kötelezettségszegési eljárások elkerülése érdekében megbízható és gyors felülvizsgálati eljárást kell létrehozni a tagállamok és a Bizottság között esetlegesen felmerülő azon viták rendezése céljából, amelyek a héaalapú saját forrás alapjára vonatkozó kimutatások bármely korrekciójának összegével kapcsolatosak.
                  
               
                     (5)
                  
                  
                     Az 1553/89/EGK, Euratom tanácsi rendelet (4) végrehajtása egységes feltételeinek biztosítása érdekében a héaalapú saját forrás alapjára vonatkozó kimutatások korrekcióinak felülvizsgálatára vonatkozó eljárás részletesebb meghatározása tekintetében, valamint a tagállamok által a nettó héabevétel teljes összegének kiszámítása céljából figyelembe veendő bizonyos összegek meghatározása érdekében javasolt megoldások és kapcsolódó módosítások tekintetében a Bizottságra végrehajtási hatásköröket kell ruházni. Ezeket a végrehajtási hatásköröket a 182/2011/EU európai parlamenti és tanácsi rendeletnek (5) megfelelően kell gyakorolni.
                  
               
                     (6)
                  
                  
                     Az 1553/89/EGK, Euratom rendeletet ezért ennek megfelelően módosítani kell.
                  
               
                     (7)
                  
                  
                     A következetesség érdekében e rendeletnek ugyanazon időpontban kell hatályba lépnie, mint az (EU, Euratom) 2020/2053 határozatnak és ugyanazon időponttól – vagyis 2021. január 1-jétől – kell alkalmazandónak lennie, mint az említett határozatnak. Mindazonáltal az 1553/89/EGK, Euratom rendelet e rendeletben foglalt módosításait nem kell alkalmazni a héaalapú saját forrás alapjára vonatkozó, a 2021-et megelőző pénzügyi évekre vonatkozó kimutatások elkészítésére, illetve korrekciójára,
                  
               ELFOGADTA EZT A RENDELETET:
         
            1. cikk
            Az 1553/89/EGK, Euratom rendelet a következőképpen módosul:
            
                        1.
                     
                     
                        az 1. cikk előtt törölni kell az „I. cím Általános rendelkezések” szavakat;
                     
                  
                        2.
                     
                     
                        az 1. cikk helyébe a következő szöveg lép:
                        
                           „1. cikk
                           A héaalapú saját forrást úgy kell kiszámítani, hogy az (EU, Euratom) 2020/2053 határozat (*1) 2. cikke (1) bekezdésének b) pontja szerinti egységes lehívási mértéket az e rendelettel összhangban meghatározott alapra kell vetíteni.
                        
                        
                           (*1)  A Tanács (EU, Euratom) 2020/2053 határozata (2020. december 14.) az Európai Unió saját forrásainak rendszeréről és a 2014/335/EU, Euratom határozat hatályon kívül helyezéséről (HL L 424., 2020.12.15., 1. o.).”;"
                        
                     
                  
                        3.
                     
                     
                        a 2. cikk előtt törölni kell a „II. cím Hatály” szavakat;
                     
                  
                        4.
                     
                     
                        a 2. cikk helyébe a következő szöveg lép:
                        
                           „2. cikk
                           A héaalapú saját forrást a 2006/112/EK tanácsi irányelv (*2) 2. cikkében említett héaköteles ügyletek alapján kell kiszámítani.
                        
                        
                           (*2)  A Tanács 2006/112/EK irányelve (2006. november 28.) a közös hozzáadottértékadó-rendszerről (HL L 347., 2006.12.11., 1. o.).”;"
                        
                     
                  
                        5.
                     
                     
                        a 3. cikk előtt törölni kell a „III. cím Számítási módszer” szavakat;
                     
                  
                        6.
                     
                     
                        a 3. és 4. cikk helyébe a következő szöveg lép:
                        
                           „3. cikk
                           
                              (1)   Egy adott naptári évre vonatkozóan a héaalapú saját forrás alapját úgy kell meghatározni, hogy az egyes tagállamok által a 2. cikkben említett ügyletekből az adott év során beszedett, az e cikk (2) bekezdésével összhangban korrigált nettó héabevétel teljes összegét el kell osztani a 4. cikkben foglalt módszernek megfelelően kiszámított, végleges többéves súlyozott átlagos mértékkel.
                              Az említett végleges többéves súlyozott átlagos mértéket százalékban kell kifejezni, a 4. cikkben foglalt módszer alkalmazásával.
                           
                           
                              (2)   Az e cikk (1) bekezdésében említett nettó héabevétel teljes összegét korrigálni kell a következők figyelembevétele érdekében:
                              
                                          a)
                                       
                                       
                                          minden olyan összeg, amelyet a saját források szempontjából egy tagállam területéről kiinduló vagy oda irányuló ügyletként kell kezelni annak ellenére, hogy az ügylet a 2006/112/EK irányelv 6. cikkében említett valamely területről indult ki vagy oda irányult;
                                       
                                    
                                          b)
                                       
                                       
                                          minden olyan összeg, amely a 2006/112/EK irányelv 7. cikkében említett területek valamelyikéből kiinduló vagy oda irányuló ügyletekből származik, amennyiben a tagállam bizonyítani tudja, hogy a bevételt oda utalták át;
                                       
                                    
                                          c)
                                       
                                       
                                          minden olyan összeg, amely a 2006/112/EK irányelv megsértése miatt szükséges korrekciók következtében fizetendő.
                                       
                                    
                           
                              (3)   Az uniós költségvetés számára rendelkezésre bocsátandó héaalapú saját forrás az e cikk (1) bekezdésének alkalmazásával meghatározott összeg és az (EU, Euratom) 2020/2053 határozat 2. cikke (1) bekezdésének b) pontja szerinti egységes lehívási mérték szorzata.
                           
                        
                        
                           4. cikk
                           
                              (1)   A héaalapú saját forrást naptári évenként kell kiszámítani.
                           
                           
                              (2)   A végleges többéves súlyozott átlagos mértéket a (3)-(8) bekezdésben foglalt módszer alapján kell kiszámítani.
                           
                           
                              (3)   A végleges többéves súlyozott átlagos mérték az egyes tagállamok által a 2016-os pénzügyi évre vonatkozóan kiszámított százalékos arány e cikk 2021 január 1-je előtt alkalmazandó változatának rendelkezéseivel összhangban.
                           
                           
                              (4)   A végleges többéves súlyozott átlagos mérték százalékos értékét négy tizedesjegy pontossággal kell megadni.
                           
                           
                              (5)   A végleges többéves súlyozott átlagos mértéket előzetesen ellenőrizni kell, és rá vonatkozóan nem lehet érvényben lezáratlan pontokkal kapcsolatos értesítés a 9. cikk (2) bekezdésében említettek szerint.
                           
                           
                              (6)   Ha egy súlyozott átlagos mértékre vonatkozóan még értesítés van érvényben, akkor azt mindaddig figyelembe kell venni, ameddig a 9. cikk (2) bekezdésében említettek szerinti értesítés tárgyát képező lezáratlan pontok meg nem oldódtak, és azt átmeneti többéves súlyozott átlagos mértéknek kell tekinteni.
                           
                           
                              (7)   Amint a 9. cikk (2) bekezdésében említettek szerinti értesítés tárgyát képező pontok megoldódtak, a kapott százalékos arány lép az átmeneti többéves súlyozott átlagos mérték helyébe, és a 2021-es pénzügyi évtől kezdődően ez lesz a végleges többéves súlyozott átlagos mérték.
                           
                           
                              (8)   Az átmeneti, illetve a végleges többéves súlyozott átlagos mérték bármely eltéréséből eredő költségvetési vonzatokat a 609/2014/EU, Euratom tanácsi rendelet (*3) 10b. cikkének (5) bekezdésében ismertetett eljárás (a továbbiakban: az éves egyenleg) keretében kell kezelni.
                           
                        
                        
                           (*3)  A Tanács 609/2014/EU, Euratom rendelete (2014. május 26.) a tradicionális, a héa- és a GNI-alapú saját források rendelkezésre bocsátásának módszereiről és eljárásáról, valamint a készpénzigények teljesítését célzó intézkedésekről (HL L 168., 2014.6.7., 39. o.).”;"
                        
                     
                  
                        7.
                     
                     
                        az 5. és a 6. cikket el kell hagyni;
                     
                  
                        8.
                     
                     
                        a 7. cikk előtt törölni kell a „IV. cím A saját források elszámolására és rendelkezésre bocsátására vonatkozó szabályok” szavakat;
                     
                  
                        9.
                     
                     
                        a 7., 8. és 9. cikk helyébe a következő szöveg lép:
                        
                           „7. cikk
                           
                              (1)   A tagállamok minden év július 31-ig megküldik a Bizottságnak a héaalapú saját források alapjának teljes összegére vonatkozó, a 3. cikkével összhangban meghatározott előző naptári évi kimutatásukat, amelyre az 1. cikkben említett egységes lehívási mértéket alkalmazni kell.
                           
                           
                              (2)   Az e cikk (1) bekezdésében említett kimutatásnak tartalmaznia kell az alap meghatározásához felhasznált összes olyan adatot, amely az (EU, Euratom) 2021/768 tanácsi rendelet (*4) 2. cikkének (4) bekezdésében említett ellenőrzésekhez szükséges.
                           
                           
                              (3)   A héaalapú saját forrás alapjának meghatározásához a kimutatás elkészítésének időpontjában rendelkezésre álló legfrissebb adatokat kell felhasználni.
                           
                           
                              (4)   A tagállamok kérhetik az e cikk (1) bekezdésében említett határidő meghosszabbítását, amennyiben általuk nem befolyásolható kivételes körülmények miatt lehetetlenné válik a 3. cikknek megfelelő számítások elvégzése és ezáltal az említett határidő betartása. Az ilyen kérelmet írásban kell benyújtani a Bizottságnak, és abban részletesen ki kell fejteni a kivételes körülmények okait.
                           
                           
                              (5)   A Bizottság az e cikk (4) bekezdésében említett kérelem vizsgálatát követően egyetlen alkalommal, legfeljebb két hónappal meghosszabbíthatja az e cikk (1) bekezdésében említett határidőt. A Bizottság évente beszámol a 13. cikk (1) bekezdésében említett bizottságnak a kérelmek számáról és az azokra vonatkozó döntéseiről.
                           
                        
                        
                           8. cikk
                           A tagállamok költségvetési célokból minden év április 15-ig megküldik a Bizottságnak a héaalapú saját forrás alapjára vonatkozó, a következő pénzügyi évre szóló tervezetüket.
                        
                        
                           9. cikk
                           
                              (1)   Az e rendelet 7. cikkének (1) bekezdésében említett, az előző pénzügyi évekre vonatkozó kimutatások tekintetében bármely okból végrehajtott korrekciókra a Bizottság és az érintett tagállam közötti megállapodás alapján kerülhet sor.
                              Ha az érintett tagállam és a Bizottság nem állapodik meg a korrekcióról, akkor a Bizottság levélben tájékoztatja az említett tagállamot a szükséges korrekcióról. Ez a levél a 609/2014/EU, Euratom rendelet 12. cikke (2) bekezdésének c) pontjában említett „intézkedésnek” minősül.
                           
                           
                              (1a)   Az érintett tagállam az e cikk (1) bekezdése második albekezdésében említett levél kézhezvételétől számított két hónapon belül kérheti a Bizottságot az említett levélben közölt korrekció felülvizsgálatára. A felülvizsgálat lezárásaként a Bizottság legkésőbb a tagállam kérelmének kézhezvételétől számított három hónapon belül határozatot fogad el.
                              Amennyiben a Bizottság a határozatában részben vagy egészben felülvizsgálja az e cikk (1) bekezdése második albekezdésében említett levélben közölt korrekciónak megfelelő összegeket, akkor a tagállam ezt a megfelelő összeget bocsátja rendelkezésre. Sem a korrekció felülvizsgálatára vonatkozó tagállami kérelem, sem a bizottsági határozat megsemmisítése iránti kereset nem érinti a tagállam azon kötelezettségét, hogy a korrekciónak megfelelő összeget rendelkezésre bocsássa.
                              A 7. cikk (1) bekezdésében említett kimutatások valamennyi korrekcióját bele kell foglalni az összesített kimutatásokba, amelyek módosítják az adott pénzügyi évekre vonatkozóan az azokat megelőzően készített kimutatásokat.
                           
                           
                              (1b)   A Bizottság végrehajtási jogi aktusokat fogadhat el, amelyekben részletesebben meghatározza az (1a) bekezdésben említett felülvizsgálatra vonatkozó eljárást. Az említett végrehajtási jogi aktusokat a 13. cikk (3) bekezdésében említett vizsgálóbizottsági eljárás keretében kell elfogadni.
                           
                           
                              (2)   Az adott pénzügyi évet követő negyedik év július 31. napját követően nem végezhető további korrekció a 7. cikk (1) bekezdésében említett kimutatásokban, kivéve azon pontok korrekcióját, amelyekre vonatkozóan a Bizottság vagy az érintett tagállam előzetes értesítést küldött.
                           
                        
                        
                           (*4)  A Tanács (EU, Euratom) 2021/768 rendelete (2021. április 30.) az Európai Unió saját forrásainak rendszerére vonatkozó végrehajtási intézkedések megállapításáról és a 608/2014/EU, Euratom rendelet hatályon kívül helyezéséről (HL L 165, 2021.x.xy., 1. o.).”;"
                        
                     
                  
                        10.
                     
                     
                        a 10. cikk előtt törölni kell az „V. cím Ellenőrzési szabályok” szavakat;
                     
                  
                        11.
                     
                     
                        a 10-13. cikk helyébe a következő szöveg lép:
                        
                           „10. cikk
                           
                              (1)   Minden tagállam minden év április 30-ig tájékoztatja a Bizottságot azokról a megoldásokról és kapcsolódó módosításokról, amelyeket a 3. cikk (2) bekezdésének a) és b) pontjában említett összegek meghatározása érdekében javasol. A javasolt megoldásban a tagállamnak adott esetben fel kell tüntetnie az általa helyénvalónak ítélt adatok jellegét, valamint minden egyes adat vonatkozásában a héaalapú saját forrás alapjának tervezett értékét.
                              A Bizottság ugyanazon év május 31-ig megküldi a többi tagállamnak az egyes tagállamoktól kapott, az e bekezdés első albekezdésében említett információkat.
                           
                           
                              (2)   A Bizottság végrehajtási jogi aktusokat fogadhat el a tagállamok által az e cikk (1) bekezdésével összhangban javasolt megoldásokkal és kapcsolódó módosításokkal kapcsolatban. Az említett végrehajtási jogi aktusokat a 13. cikk (2) bekezdésében említett tanácsadó-bizottsági eljárás keretében kell elfogadni, a 13. cikk (1) bekezdésében említett bizottság véleményének benyújtását követő 60 napon belül.
                           
                        
                        
                           11. cikk
                           
                              (1)   Az (EU, Euratom) 2021/768 rendelet 2. cikkének (4) bekezdésében említett ellenőrzéseket követően az e rendelet 7. cikke (1) bekezdésében említett kimutatást az e rendelet 9. cikkében meghatározottak szerint korrigálni kell.
                           
                           
                              (2)   A 4. cikk (2) bekezdésében említett végleges többéves súlyozott átlagos mértéket illetően a Bizottság értékeli a 9. cikkben említett, a tagállamok által benyújtott korrekciókat annak érdekében, hogy rendezni lehessen a súlyozott átlagos mértékre vonatkozó lezáratlan pontokkal kapcsolatos értesítéseket.
                           
                        
                        
                           12. cikk
                           
                              (1)   A tagállamok minden évben tájékoztatják a Bizottságot a héa beszedésére általuk alkalmazott igazgatási folyamatokat és eljárásokat érintő, az előzőleg általuk nyújtott tájékoztatáshoz képest bekövetkezett minden vonatkozó változásról.
                           
                           
                              (2)   A Bizottság az érintett tagállammal együtt mérlegeli, hogy az (1) bekezdésben említett folyamatok és eljárások javíthatók-e.
                           
                           
                              (3)   A Bizottság ötévenként jelentést készít a tagállamok által a héa beszedése terén tett intézkedésekről és elért eredményekről, valamint az esetleges javításokról.
                              A Bizottság első alkalommal 2025. december 31-ig nyújtja be az említett jelentést az Európai Parlamentnek és a Tanácsnak.
                           
                        
                        
                           13. cikk
                           
                              (1)   A Bizottságot az (EU, Euratom) 2021/768 rendelet 7. cikkének (1) bekezdésével létrehozott, saját forrásokkal foglalkozó tanácsadó bizottság (ACOR/VAT) segíti. Ez a bizottság a 182/2011/EU európai parlamenti és tanácsi rendelet (*5) értelmében vett bizottságnak minősül.
                           
                           
                              (2)   Az e bekezdésre történő hivatkozáskor a 182/2011/EU rendelet 4. cikkét kell alkalmazni.
                           
                           
                              (3)   Az e bekezdésre történő hivatkozáskor a 182/2011/EU rendelet 5. cikkét kell alkalmazni.
                           
                        
                        
                           (*5)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).”;"
                        
                     
                  
                        12.
                     
                     
                        a rendelet a 13. cikk után a következő cikkel egészül ki:
                        
                           „13a. cikk
                           
                              (1)   A Bizottság legkésőbb 2025. január 1-jéig jelentést készít a héaalapú saját források rendszerének működéséről. A jelentésben ki kell térni a következőkre:
                              
                                          a)
                                       
                                       
                                          azon tagállamok száma, amelyek még mindig olyan súlyozott átlagos mértéket alkalmaznak, amelyre vonatkozóan lezáratlan pontokkal kapcsolatos értesítés van érvényben;
                                       
                                    
                                          b)
                                       
                                       
                                          a tagállami héamértékek bármely módosítása.
                                       
                                    
                           
                              (2)   Az (1) bekezdésben említett jelentésben értékelni kell a héaalapú saját források rendszerének – különösen a többéves súlyozott átlagos mértéknek – a hatékonyságát és a megfelelőségét. A jelentéshez adott esetben e rendeletnek – a végleges többéves súlyozott átlagos mérték naprakészebb adatok alapján való kiszámítása tekintetében történő – módosítására irányuló javaslatot kell mellékelni.”;
                           
                        
                     
                  
                        13.
                     
                     
                        a 14. cikk előtt törölni kell a „VI. cím Záró rendelkezések” szavakat.
                     
                  
         
            2. cikk
            Ez a rendelet az (EU, Euratom) 2020/2053 határozat hatálybalépésének napján lép hatályba.
            Ezt a rendeletet 2021. január 1-jétől kell alkalmazni.
            Mindazonáltal az 1. cikket nem kell alkalmazni a héaalapú saját forrás alapjára vonatkozó, a 2021-et megelőző pénzügyi évekre vonatkozó kimutatások elkészítésére, illetve korrekciójára.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. április 30-án.
            
               
                  a Tanács részéről
               
               
                  az elnök
               
               A. P. ZACARIAS
            
         
         
            (1)  2021. március 25-i vélemény (a Hivatalos Lapban még nem tették közzé).
         
            (2)  2020. december 8-i vélemény (a Hivatalos Lapban még nem tették közzé).
         
            (3)  A Tanács (EU, Euratom) 2020/2053 határozata (2020. december 14.) az Európai Unió saját forrásainak rendszeréről és a 2014/335/EU, Euratom határozat hatályon kívül helyezéséről (HL L 424., 2020.12.15., 1. o.).
         
            (4)  A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).
         
            (5)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).